இந்நிலையில், சந்திரபாபு நாயுடு அதிகாரத்தைத் தவறாகப் பயன்படுத்தி வருகிறார் எனப் பவன் கல்யாண் குற்றம் சாட்டியுள்ளார். இதுகுறித்து ஆங்கிலத் தொலைக்காட்சிக்கு அளித்துள்ள பேட்டியில், "பா.ஜ.க-வுடன் கூட்டணி வைக்கும் எண்ணம் தற்போதைக்கு இல்லை. ஆந்திர மக்களிடம் பா.ஜ.க-வுக்கு எதிரான அலையே வீசுகிறது. இதனால் அவர்களுடன் கூட்டணி வைக்க யாரும் விரும்ப மாட்டார்கள். சிறப்பு அந்தஸ்து விவகாரத்தைத் தெலுங்கு தேசமும் ஒய்.எஸ்.ஆர் கட்சியும் சரியான முறையில் கையாளவில்லை. இரு கட்சிகளும் ஆந்திர மக்களின் எண்ணத்தை நிறைவேற்றத் தவறிவிட்டார்கள். கடந்த சட்டசபைத் தேர்தலில் ஜன சேனா போட்டியிட்டிருக்கலாம். ஆனால், போட்டியிடாமல் பா.ஜ.க - தெலுங்கு தேசம் கூட்டணிக்கு ஆதரவளித்தது. அவர்கள் மக்களை ஏமாற்றிவிட்டார்கள். என்னை பா.ஜ.க தூண்டிவிடுவதாகக் கூறுகிறார்கள். என்னை யாரும் தூண்டிவிடவில்லை. என் பின்னால் எந்த அரசியல் கட்சியும் இல்லை. மக்கள் மட்டுமே இருக்கிறார்கள்" என்றார்.